# **DRAFT DECIZIA ETAPEI DE ÎNCADRARE**

## Nr. ........ din............

Ca urmare a solicitării de emitere a acordului de mediu adresate de **SC OMV PETROM SA,** cu sediul în Bucuresti, sector 1, Str. Coralilor nr.22, înregistrată la A.P.M. Bucureşti, cu nr. 22844 din 23.11.2018, completată ulterior cu documentaţia înregistrată cu nr. 903 din 16.01.2019, nr. 1871 din 28.01.2019, în baza:

* **Legii nr. 292/2018** privind evaluarea impactului anumitor proiecte publice şi private asupra mediului;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificări şi completări prin Legea nr. 49/2011, cu modificările şi completările ulterioare,
* **Legii apelor nr. 107/1996**, cu modificările şi completările ulterioare;

**APM Bucureşti decide**, ca urmare a consultărilor desfăşurate în cadrul şedinţei Colectivului de Analiză Tehnică din data de 14.02.2018, că proiectul«*bioremedierea solului contaminat cu produse din industria petrolieră pentru redarea acestora în circuitul socio-economic – lucrări de curățire, remediere sol/subsol și reconstrucție ecologică a amplasamentului fostului depozit „PECO Titan”»,* propus a fi amplasat în Șos. Vergului nr.16A, lot 1, sector 2, București, **nu se supune evaluării impactului asupra mediului.**

Justificarea prezentei decizii:

***Motivele pe baza cărora s-a stabilit neefectuarea evaluării impactului asupra mediului sunt următoarele:***

a). Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, anexa 2, pct. 13 a;

b) proiectul nu se va implementa într-o arie naturală protejată sau sit Natura 2000 sau în vecinătatea acestora.

c). Caracteristicile proiectului:

- dimensiunea și concepția întregului proiect:

Proiectul prevede bioremedierea solului contaminat cu produse din industria petrolieră pentru redarea acestora în circuitul socio-economic – lucrări de curățire, remediere sol/subsol și reconstrucție ecologică a amplasamentului fostului depozit „PECO Titan”, astfel:

Suprafaţă totală a terenului – 35644,00 mp;

Suprafaţă contaminată – 18350,00 mp;

Suprafaţa pe care se desfășoară lucrări – 22350 mp;

Suprafaţa teren liber de lucrări – 13294 mp.

Avand in vedere dispersia penei de poluant, lucrarile propuse in prezentul proiect tehnic pentru remedierea solului/subsolului contaminat vor cuprinde remedierea pana la adancimea de 9m, lucrarile se vor face distinct pentru fiecare zona, dupa cum urmeaza:

|  |  |  |  |  |  |  |
| --- | --- | --- | --- | --- | --- | --- |
| zona 1 | 5800 | mp | - sol contaminat in intervalul 0,0-0,5m | V= | 2900 | mc |
| zona 2 | 5500 | mp | - sol contaminat in intervalul 0,0-2,2m | V= | 12100 | mc |
| zona 3 | 2040 | mp | - sol contaminat in intervalul 0,0-1,2m | V= | 2448 | mc |
| zona 4 | 2130 | mp | - sol contaminat in intervalul 0,0-3,0m | V= | 6390 | mc |
| zona 5 | 1890 | mp | - sol contaminat in intervalul 0,0-1,2m | V= | 2268 | mc |
| zona 6 | 990 | mp | - sol contaminat in intervalul 0,0-0,5m | V= | 495 | mc |
| zona R12 | 1700 | mp | - sol contaminat in intervalul 2,2-9,0m | V= | 11560 | mc |
|  |  |  | **Total sol contaminat** |  | **38161,0** | **mc** |

Lucrarile proiectate pentru remedierea solului/subsolului contaminat pentru cele 7 zone (marcate in planul de situatie), se vor face dupa cum urmeaza:

***Zona 1*** (Stotal = 5.800 mp)

- Tratare in-situ in intervalul 0,0 - 0,5 m (V = 2.900,0 mc);

***Zona 2*** (Stotal = 5.500 mp)

- Excavare sol contaminat in intervalul de adancime 0,0 - 2,2m, pentru tratare on-site/off-site (V = 12.100,0mc);

***Zona 3*** (Stotal = 2.040mp)

- Excavare sol contaminat in intervalul de adancime 0,0 - 1,2 m, pentru tratare on-site/off-site (V = 2.448,0 mc);

***Zona 4*** (Stotal = 2.130mp)

- Excavare sol contaminat in intervalul de adancime 0,0 - 2,2 m, pentru tratare on-site/off-site (V = 4.686,0 mc);

- Tratare in-situ in intervalul 2,2-3,0 m (V = 1.704,0mc);

***Zona 5*** (Stotal = 1.890mp)

- Excavare sol contaminat in intervalul de adancime 0,0 - 0,5 m, pentru tratare off-site (V = 945,0 mc);

- Tratare in-situ in intervalul 0,5-1,2 m (V =1.323,0mc);

***Zona 6*** (Stotal = 990 mp)

- Tratare in-situ in intervalul 0,0-0,5 m (V =495,0mc);

***Zona R12*** (Stotal = 1.700 mp)

- Tratare in-situ cu lancete de injectie prin injectie de aer si solutie biodegradabila, in zona forajului R12, in intervalul 2,2 – 9,0 (V = 11.560,0 mc).

**Utilităţile** -alimentarea cu apă, canalizare, energie electrică şi gaze naturale, sunt asigurate din reţelele publice.

Pe amplasament se va amenaja o platformă de tratare prin bioremediere;

Apele pluviale precum și cele colectate în gropile rezultate în urma excavațiilor vor fi tratate în stație mobilă de epurare pe amplasament și utilizate la tratarea on-site/ in-situ, umputuri sau evacuată la rețeaua de canalizare;

Monitorizarea procesului de tratare prin bioremediere in-situ prin prelevare probe și analiza acestora.

Solul/subsolul estimat ca fiind foarte contaminat, reprezentand cca. 20% din solul excavat contaminat, va fi transportat off-site catre o statie de bioremediere autorizata, iar restul (de cca. 80%) se va trata pe platforma de bioremediere on-site.

- cumularea cu alte proiecte existente si/sau aprobate – nu este cazul;

- utilizarea resurselor naturale, in special a solului, a terenurilor, a apei si a biodiversitatii – se va monitoriza calitatea apei subterane prin prelevarea de probe din cele 7 puturi de monitorizare a calitatii apei subterane existente pe amplasament si analiza indicatorului de calitate THP si BTEX, inainte, in timpul si la sfarsitul lucrarilor de decontaminare sol/subsol si reconstructie ecologica a amplasamentului;

- cantitatea si tipurile de deşeuri generate - în perioada lucrărilor de excavare a solului/subsolului contaminat/necontaminat rezultă următoarele tipuri de deșeuri:

Volumul de sol/subsol contaminat de **38.166 mc** estimat pana la adancimea de 9 m, din care un volum estimat de sol/subsol contaminat de **20.179,0** **m3** se va excava; un volum estimat de sol/subsol contaminat de **6422,0** **m3** se va trata in-situ prin aplicarea de materiale absorbante biodegradabile, stropirea cu solutie biodegradabila tensioactiva, amestecare si aerare a solului/subsolului tratat si un volum de **11.560,0 m3** tratat cu lancete, prin injectie de aer si solutie biodegradabila.

* Excavarea solului/subsolului contaminat in volum de **20.179,0 mc**, si anume:
* ***Zona 2*** (Stotal = 5.500 mp) in intervalul de adancime 0,0 – 2,2m, pentru tratare on-site/off-site (V = 12.100,0 mc);
* ***Zona 3*** (Stotal = 2.040 mp) in intervalul de adancime 0,0 – 1,2m, pentru tratare on-site/off-site (V = 2.448,0 mc);
* ***Zona 4*** (Stotal = 2.130 mp) in intervalul de adancime 0,0 – 2,2m, pentru tratare on-site/off-site (V = 4.686,0mc);
* ***Zona 5*** (Stotal = 1.890 mp) in intervalul de adancime 0,0 – 0,5m, pentru tratare on-site/off-site (V = 945,0 mc).

Se va realiza sapatura manuala (in jurul putului de monitorizare apa subterana FM2, FM3, FM4 si FM5, astfel s-a estimat un volum de cca. 9,00 mc sapatura manuala din volumul total excavat.

- emisii poluate, inclusiv zgomotul şi alte efecte negative: emisiile, zgomotul şi vibraţiile sunt cele produse prin funcţionarea utilajelor specifice în perioada lucrărilor de execuţie şi vor fi în limite admisibile;

- riscul de accident, tinându-se seama în special de substanţele şi de tehnologiile utilizate, inclusiv cele cauzate de schimbarile climatice: redus;

- riscurile pentru sănătatea umană: redus.

c). *Amplasarea proiectului*:

- utilizarea actuală şi aprobată a terenului: conform Regulamentului Local de Urbanism aferent PUG – Municipiul București, imobilul se află amplasat în unitățile teritoriale de referință:

* în partea nordică: A2b – bubzona unităților industriale și de servicii;
* în partea sudică: R – zona echipamentelor tehnice majore;

- bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:

*Tratarea solului/subsolului contaminat pe platforma de bioremediere on-site:*

Solul/subsolul contaminat, se va aseza pe platforma de bioremediere on-site sub forma de prisme trapezoidale de pamant, unde se vor amesteca materiale absorbante si se va stropi cu solutie de biodegradare tensioactiva. Sirurile de sol contaminat vor fi amestecate si aerate periodic.

De asemenea, in functie de gradul de contaminare se recomanda elaborarea unei retete proprii de bioremediere conform tehnologiei executantului, astfel:

a) tratarea presupune amestecarea materialelor absorbante cu solul contaminat si se va stropi cu solutie de biodegradare tensioactiva. Sirurile de sol contaminat vor fi amestecate si aerate (cu un buldoexcavator) periodic si suplimentar, daca este cazul;

b) tratare prin bioremediere prin dispunerea in prisma de bioremediere a unei retele de conducte PVC perforate, (obturate la capete, dispuse la 1 m unul de altul atat pe orizontala, cat si pe verticala) pentru aerarea si umectarea materialului supus remedierii.

Pentru a indeplini conditiile necesare degradarii aerobe a hidrocarburilor de petrol, va trebui asigurata o aerare suficienta a solului.

Se va fi realiza o monitorizare periodica a procesului de bioremediere on-site, prin prelevarea de probe si analiza concentratiilor de TPH, la inceputul procesului de bioremediere cat si pe parcursul procesului cu o frecventa lunara. Aceasta monitorizare presupune realizarea curbei de biodegradare a solului/subsolului din prisma, iar punctele de prelevare din prisma vor fi stabilite astfel incat pentru un volum de 250 mc sa se preleveze o proba.

La finalizarea unui ciclu de bioremediere solul/subsolul tratat se va testa prin analize fizico – chimice (THP) astfel incat sa fie asigurate concentratii de poluant situate sub limita de remediere (2.000 mg/kg), confirmata prin analize de laborator acreditat RENAR sau echivalent. Dupa atingerea limitelor admise sarjele de sol/subsol vor fi incarcate in camioane si transportate pe amplasament pentru umplerea excavatiilor.

Avand in vedere localizarea amplasamentului, in timpul procesului de bioremediere on-site se va utiliza un sistem control si eliminare a prafului (pulverizator profesional).

*Bioremedierea in-situ a solului/subsolului contaminat:*

Lucrarile de tratare in-situ a stratului de sol/subsol contaminat pentru o suprafata totala de 10.810,0 mp (**6.422,0 mc**), astfel:

* ***Zona 1*** (Stotal = 5.800,0 mp) in intervalul 0,0 - 0,5 m (V =2.900,0 mc);
* ***Zona 4*** (Stotal = 2.130,0 mp) in intervalul 2,2 - 3,0 m (V = 1.704,0 mc)
* ***Zona 5*** (Stotal = 1.890,0 mp) in intervalul 0,5 - 1,2 m (V = 1.323,0 mc);
* ***Zona 6*** (Stotal = 990,0 mp) in intervalul 0,0 - 0,5 m (V = 495,0 mc).

se realizeaza prin aplicarea de materiale absorbante (cu capacitatea de a neutraliza produsul petrolier) si stropiri cu solutie biodegradabila de solutie tensioactiva.

Pe suprafetele contaminate ce se trateaza in-situ se va imprăştia material absorbant natural biodegradabil de hidrocarburi, pe baza de turba, se va efectua stropirea cu solutie tensioactiva biodegradabila si se vor efectua lucrari de amestecare/omogenizare/aerare a solului cu utilaje specifice.

Solutia tensioactiva are ca efect accelerarea biodegradarii hidrocarburilor. Acceleratorul de biodegradare este un produs ce conţine o formulă compusă dintr-un ansamblu de flore aerobice facultative şi anaerobice produse de microorganisme derivate prin prelucrări şi fermentări spontane selecţionate, adaptată pentru soluri şi arii contaminate cu hidrocarburi şi derivaţi ai acestora, metale grele, solvenţi, coloranţi chimici.

Monitorizarea procesului de tratare in-situ se va face in 4 sesiuni de prelevare probe, inaintea inceperii procesului de tratare, la 30 zile, 60 zile si 90 zile de la aplicare. Tratarea se considera finalizata atunci cand pentru probele prelevate si analizate se inscriu in limitele pentru teren cu folosinta mai putin sensibila (THP < 2000 mg/Kg su) si confirmata prin analize de laborator acreditat RENAR sau echivalent.

La finalizarea tratarii in-situ se va realiza compactarea solului remediat, in straturi de 20-25 cm, pentru adancimi sub 20 cm.

*Tratarea in-situ cu lancete de injectie a solului/subsolului contaminat:*

Suprafata contaminata din zona forajului R12 va fi tratata in adancime printr-un sistem de lancete cu injectie, astfel incat sa fie eliminata sursa de poluare ce ar putea contamina solul si apa din panza freatica avand in vedere adancimea si concentratia mare de produs petrolier, plecand de la un volum total pentru acesta zona de 11.560,0 mc.

Metoda de tratare prin sistem de lancete cu injectie consta in executarea unor foraje pentru injectarea sub presiune de aer si solutie biodegradabila creand un mediu propice pentru biodegradarea produsului petrolier din sol/subsol.

Execuţia forajelor de injecţie prin proces de forare pe uscat se va realiza pe o suprafata tehnologica de 1.700,0 mp, fiecare foraj va avea diametrul de 70 mm, repartizate pe şiruri, distanţa între forajele unui şir fiind de 3,00 m, iar distanţa între şiruri de 3,00 m.

Dupa executia forajelor se vor introduce lancetele executate din tub dublu, care pe de o parte realizeaza injectarea enzimelor descompunatoare a hidrocarburilor, pe de alta parte realizeaza alimentarea cu necesarul de oxigen al bacteriilor aerobe aflate in sol.

Alimentarea cu oxigen se efectueaza prin injectare de aer cu presiune mare cu ajutorul unui compresor central. Conductele de injectare de aer si conductele cu amestec de apa cu enzime trebuie echipate cu robineti. Lancetele vor fi alcatuite din tub dublu. Prin tubul interior va fi pompat aerul, iar pe partea ramasa intre tubul interior si exterior va fi injectat amestecul de apă şi enzime. Conductele de injectare atât cele pentru aer, cât si cele pentru apă sunt conectate la un regulator de presiune. Pe de o parte cu acest regulator de presiune se poate regla cantitatea injectata, pe de alta parte mentinerea valorii optime de presiune pentru a evita eventualele spargeri ale lancetelor in subteran.

Dozarea si amestecarea enzimelor se va efectua centralizat in containerul de injectare, loc in care se depoziteaza materialul enzimatic. Din acesta se va injecta in sol/subsol solutia de decontaminare prin intermediul pompei de injectare conectata la sistemul de lancete.

Sistemul va fi automatizat astfel incat va fi de ajuns un control si/sau intretinere umana odata pe saptamana. In decursul intretinerii trebuie verificată integritatea instalatiei, legaturile electrice, integritatea conductelor de produse si apa si piesele mobile.

Inainte si in timpul tratarii in-situ cu lancete, din putul de monitorizare FM4, se va avea in vedere curatarea fazei libere pentru colectare, daca este cazul si tratare in statie de epurare mobila de pe amplasament.

Dupa finalizarea procesului, instalatia de tratare in-situ cu lancete va fi dezafectata, iar forajele vor fi cimentate.

*Monitorizarea procesului de tratare in-situ cu lancete de injectie:*

Monitorizarea procesului de tratare in-situ cu lancete de injectie a subsolului contaminat se face in 4 etape, la inceput, la 2, la 4 si la 6 luni, prin prelevarea de probe si analiza concentratiilor de TPH. Biodegradarea se considera finalizata atunci cand concentratiile indicatorului TPH al probelor prelevate si analizate ajung sub limita impusa de legislatia in vigoare (PI < 2000 mg/kg s.u.).

*Bioremedierea off-site a solului/subsolului contaminat*

Solul/subsolul estimat ca fiind foarte contaminat, reprezentand cca. 20% din solul excavat contaminat, va fi transportat off-site catre o statie de bioremediere autorizata.

Activitatea de bioremediere off-site a solului /subsolului contaminat va fi executata si monitorizata de operatorul autorizat al statie de bioremediere.

Bioremedierea off-site a solului/subsolului contaminat excavat va fi considerata realizata atunci cand executantul va face dovada bioremedierii prin prezentarea documentelor justificative ce demonstreaza indeplinirea parametrilor de bioremedire, respectand astfel legislatia care reglementeaza gestiunea deseurilor. Documentele justificative sunt:

* Certificat care sa ateste bioremedierea (precum si rapoarte de monitorizare, care atesta progresul procesului de bioremediere);
* buletine de analiza/rapoarte de incercare emise de un laborator ale caror metode de analize sunt acreditate RENAR sau echivalent din care sa reiasa indeplinirea parametrilor de bioremediere solicitati;
* Orice alte documente pe care beneficiarul le solicita in vederea certificarii realizarii activitatii de bioremediere.

Solul bioremediat va fi gestionat de statia de bioremediere, iar dupa bioremediere va fi valorificat.

*Epuismente si tratare apa contaminata din excavatii:*

Pe parcursul operatiei de excavare si in timpul lucrarilor de umplere, din cauza intemperiilor pot fi necesare epuismente ale apei acumulate in excavatii.

Apa epuizata din excavatii, in urma rezultatelor probelor de apa acumulata, va fi tratata intr-o statie mobila de epurare/tratare montata in amplasament si se va realiza analiza indicatorilor stabiliti de catre autoritatea competenta. Apa tratata, pe baza rezultatelor fizico-chimice, va fi utilizata in procesele de tratare in-situ si on-site.

Epuismentele pentru indepartarea apei din amplasament provenita din precipitatii se vor realiza inainte de inceperea si in timpul lucrarilor de excavare si umplere.

Pe amplasament se va instala temporar o statie mobila de epurare/tratare on-site a apelor uzate pentru a asigura epurarea apelor contaminate rezultate in urma scurgerilor cu contaminant de pe platformele de bioremediere si sortare cat si a apelor epuizate din excavatii.

Statia de epurare/tratare a apelor uzate mobila (WTS) trebuie instalata pe amplasament pentru a asigura posibilitatea epurari scurgerilor cu contaminant de pe platforma de bioremediere. Amplasarea acesteia intra in responsabilitatea executantului la momentul executiei si se va realiza pe amplasament cat mai aproape de excavatii. Ea trebuie sa cuprinda urmatoarele compartimente tehnologice:

- separator gravitational de namol si pentru separarea hidrocarburilor care plutesc. Separatorul trebuie sa indeparteze in mod eficient particulele de sol cat si stratul de hidrocarburi plutitoare.

- filtru de carbon activat de capacitate suficienta pentru indepartarea hidrocarburilor dizolvate din apa epurata/tratata;

* + conducte de deversare a apei epurate catre haba apa epurata/tratata;
  + haba apa epurata/tratata.

Apa epurata va fi transportata gravitational printr-un sistem de conducte catre o haba de stocare apa tratata/epurata. Se vor preleva si analiza probe pentru determinarea indicatorului TPH si a oricarui indicator solicitat de catre autoritatea competenta Apa tratata, pe baza rezultatelor fizico-chimice, va fi utilizata in procesele de tratare in-situ si on-site. Haba de colectare a apei tratate va avea o capacitate de max. 10 m3.

Executantul trebuie sa monitorizeze si sa inregistreze parametrii ce demonstreaza realizarea activitatilor de epurare a apelor uzate si evacuarea acesteia dupa tratare, conform prevederilor legislatiei nationale - utilizand in acest sens echipamente adecvate, omologate si verificate metrologic si laboratoare a caror analize sunt acreditate in conformitate cu prevederile din Romania pentru realizarea analizelor fizico-chimice. Executantul poarta intreaga raspundere pentru modul de prelevare al probelor si pentru prezentarea unor analize acreditate RENAR sau echivalent, conform legislatiei aplicabile in domeniu.

- capacitatea de absorbţie a mediului natural, acordându-se atenţie specială următoarelor zone:

* zonele umede, zone riverane, guri ale râurilor – nu este cazul.
* zonele costiere şi mediul marin – nu este cazul.
* zonele montane şi forestiere – nu este cazul.
* arii naturale protejate de interes naţional, comunitar, internaţional – nu este cazul.
* ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc: nu este cazul.
* zonele de protecţie specială, mai ales cele desemnate prin Ordonanţa de urgenţă a Guvernului nr. 57/2007 cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: nu este cazul.
* zone clasificate sau protejate conform legislaţiei în vigoare:nu este cazul.
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul.
* peisaje şi situri importante din punct de vedere istoric, cultural şi arheologic: nu este cazul.

d). *Tipurile și caracteristicile impactului potential*:

-importanţa şi extinderea spaţială a impactului (aria geografică şi numărul persoanelor afectate) – nesemnificativ;

-natura impactului - nesemnificativ;

-natura transfrontalieră a impactului – nu este cazul;

-intensitatea şi complexitatea impactului – redusă;

-probabilitatea impactului: redusă în timpul realizării lucrărilor de construcţii, dar şi în timpul funcţionării;

-durata, frecvenţa şi reversibilitatea preconizate ale impactului: impact redus asupra mediului în perioada desfăşurării lucrărilor de execuţie şi impact redus în timpul funcţionării;

-cumularea impactului cu impactul altor proiecte existente şi /sau aprobate - nu este cazul;

-posibilitatea de reducere efectivă a impactului - nu este cazul;

e). *Lipsa comentariilor* din partea publicului ca urmare a publicarii anuntului privind depunerea solicitării de obţinere a acordului de mediu, anuntului privind decizia etapei de încadrare şi a afisării proiectului deciziei etapei de încadrare pe pagina de internet a APM București <http://apmbuc.anpm.ro>.

***Condiţiile de realizare a proiectului:***

1. Investiţia va fi realizată cu respectarea cerinţelor impuse prin Certificatul de Urbanism nr. 1476/67 “V” din 17.10.2018 emis de PRIMĂRIA SECTORULUI 2 şi prin avizele sau acordurile emise de instituţiile menţionate în acesta;

2. Impactul asupra solului și vegetației se manifestă prin ocuparea temporară a unor suprafețe de teren pentru organizarea de șantier. La terminarea lucrărilor, executantul va dezafecta zona organizării de șantier și va aduce terenul la starea naturală

3. Tăierile de arbori sau toaletările, se vor realiza numai cu avizul favorabil emis de Primăria Municipiului Bucureşti – Direcţia Protecţia Mediului.

4. Locurile de parcare la nivelul solului, se vor amenaja cu respectarea prevederilor Ord. nr. 119/2014 pentru aprobarea Normelor de igiena si sanatate publica privind mediul de viata al populatiei.

5. Se vor respecta prevederile avizului nr. 91816698 din 17.12.2018 emis de S.C. APA NOVA BUCURESTI S.A.

6.Se va limita impactul asupra factorilor de mediu pe perioada de construcţie şi funcţionare a obiectivului, prin respectarea măsurilor pentru:

**✓ Protecţia calităţii apelor :**

- Indicatorii de calitate a apelor uzate evacuate în reţeaua de canalizare orăşenească nu vor depăşi valorile prevăzute în Normativul privind condiţiile de evacuare a apelor uzate în reţelele de canalizare ale localităţilor şi direct în staţiile de epurare NTPA - 002/2002 - Anexa nr. 2 din HG nr. 188/2002 - Hotărâre pentru aprobarea unor norme privind condiţiile de descărcare în mediul acvatic a apelor uzate, modificată şi completată de HG nr. 352/2005.

- Se interzice descărcarea de deşeuri de orice tip sau alte substanţe în canalizarea orăşenească.

- Se vor lua măsuri în vederea evitării poluării apelor, inclusiv de prevenire şi combatere a poluărilor accidentale;

- Se interzice descărcarea de deşeuri de orice tip sau alte substanţe în canalizarea orăşenească.

**✓ Protecţia aerului:**

- Se vor folosi utilaje dotate cu sisteme de reţinere a emisiilor de poluanţi în atmosferă; utilajele folosite vor respecta prevederile HG 1209/2004 privind stabilirea procedurilor de aprobare de tip a motoarelor cu ardere internă destinate maşinilor mobile nerutiere şi măsurile de limitare a emisiei de gaze şi particule provenite de la acestea.

- Se va verifica periodic starea tehnică a utilajelor folosite, pentru evitarea de emisii poluante în atmosferă.

- Se vor lua măsuri care să împiedice producerea de emisii semnificative de pulberi la manipulare, depozitare şi transport a materialelor de construcţie sub formă de praf;

- Depozitele de materiale vor fi bine delimitate şi protejate împotriva împrăştierii cauzate de vânt.

- Se vor uda periodic solurile, stivele de materiale şi drumurile de acces, mai ales în condiţii de vreme uscată.

- Pentru limitarea disconfortului, se vor alege trasee optime pentru vehiculele care deservesc şantierul, iar transportul materialelor de construcţie se va face pe cât posibil acoperit.

- Se va urmări întreţinerea atentă a utilajelor de pe amplasament şi întreruperea funcţionării acestora când nu sunt utlilizate.

- Se vor respecta condiţiile de calitate a aerului în zonele protejate prevăzute în STAS 12574/87.

- La emisie, concentraţia poluanţilor rezultaţi din arderea combustibilului la centralele termice (pe perioada de exploatare), nu va depăşi valorile limita de emisie prevazute in Ordinul nr.462/1993;

**✓ Protecţia solului şi subsolului**

- Organizarea de şantier se va amenaja în limita terenului deţinut de titular; spaţiul va fi împrejmuit.

- Se va evita amplasarea direct pe sol a materiilor prime şi a materialelor de contrucţie.

- Executantul va efectua toate analizele necesare in vederea incadrarii deseurilor ca periculoase sau nepericuloase ulterior operatiunii de tratare, in vederea valorificarii/eliminarii, prin entitati autorizate in acest sens.

- Se vor lua masuri pentru evitarea poluării solului cu carburanţi sau uleiuri în urma operaţiilor de aprovizionare, depozitare sau ca urmare a funcţionării defectuoase a utilajelor.

- În cazul unor poluări accidentale cu produse petroliere sau cu alte materiale dăunatoare solului se vor lua măsuri de remediere.

- La încheierea lucrărilor de construcţie terenurile ocupate temporar vor fi eliberate şi redate circuitului iniţial de folosinţă.

**✓ Protecţia împotriva zgomotului şi vibraţiilor**

**-** Traficul de şantier va fi dirijat astfel încât să se evite ambuteiaje de autovehicule în zonele de lucrări.

- Se vor utiliza echipamente şi vehicule într-o manieră corespunzătoare din punct de vedere al minimizării emisiilor de zgomot, incluzând selectarea de utilaje silenţioase, întreţinerea regulată şi utilizarea amortizoarelor de zgomot.

- Se vor folosi utilaje care sa respecte prevederile HG 1756/2006 privind limitarea nivelului de zgomot in mediu produs de echipamente destinate utilizarii in exteriorul clădirilor;

- Se vor lua toate măsurile de protecţie antifonică în zona de lucru a şantierului.

**✓ Protecţia aşezărilor umane**

- Se va stabili un grafic de execuţie a lucrărilor, inclusiv organizarea de şantier care să afecteze cel mai puţin riveranii din zonă.

- Se va acorda o atenţie sporită manevrării utilajelor în apropierea zonelor locuite.

- Se va asigura menţinerea curată a drumurilor de acces.

- Se va asigura semnalizarea şantierului cu panouri de avertizare, asigurându-se protecţia circulaţiei pietonale şi auto în zonă.

- Organizările de şantier vor fi dotate cu echipamente PSI necesare intervenţiei operative în caz de incendiu.

**✓ Gospodărirea deşeurilor**

- Deşeurile se vor depozita numai în spaţii special amenajate; se interzice depozitarea deşeurilor de orice fel în mod neorganizat pe sol.

- Deşeurile menajere rezultate atât pe perioada de construcţie cât şi pe perioada de exploatare, se vor colecta în pubele acoperite, amplasate în locuri special amenajate şi vor fi evacuate prin unităţi prestatoare de servicii de salubrizare.

- Deşeurile industriale reciclabile (hârtie, carton, deşeuri metalice) se vor colecta separat, pe tipuri, în spaţii special amenajate şi vor fi predate unităţilor autorizate în vederea valorificării.

- Deşeurile inerte provenite din execuția lucrărilor (resturi de beton sau mortar) pot fi colectate şi eliminate prin valorificare locală în pavimentul drumurilor sau predate unităţilor specializate.

6. La ieşirea din şantier, se vor curăţa roţile autovehiculelor, pentru a preveni transferul molozului în afara amplasamentului pe drumurile publice şi pentru a evita generarea prafului.

7. Se vor lua măsuri suplimentare astfel încât să se evite murdărirea drumurilor publice şi să se respecte normele de salubrizare urbană.

8. *Titularul va notifica la APM-Bucureşti finalizarea lucrarilor de executie in scopul efectuarii controlului de specialitate pentru verificarea respectarii prevederilor deciziei de incadrare, care va face parte integrantă din procesul-verbal de receptie la terminarea lucrarilor, conform art. 43, alin.3 din Procedura de evaluare a impactului asupra mediului pentru proiecte publice şi private, prevăzută în Legea nr. 292/2018.*

*9. Titularul proiectului are obligaţia de a notifica în scris autoritatea competentă pentru protecţia mediului despre orice modificare sau extindere a proiectului survenită după emiterea deciziei etapei de încadrare şi anterior emiterii aprobării de dezvoltare, conform art.34, alin.1 din Procedura de evaluare a impactului asupra mediului pentru proiecte publice şi private, prevăzută în Legea nr. 292/2018.*

1. Pe toată durata execuţiei şi funcţionării obiectivului se vor respecta prevederile:

* O.U.G. nr.195/2005 privind protecţia mediului aprobată cu modificări de Legea nr.256/2006, cu modificările şi completările ulterioare;
* H.G.R. nr.188/2002 pentru aprobarea unor norme privind condiţiile de descărcare în mediul acvatic a apelor uzate, modificată şi completată de H.G. 352/2005;
* STAS 12574/1987 privind condiţiile de calitate a aerului din zonele protejate;
* Se vor respecta prevederile Legii nr. 104/2011 privind calitatea aerului inconjurator.
* Ord nr. 756/1997 pentru aprobarea Reglementării privind evaluarea poluării mediului, cu modificări şi completări ulterioare;
* SR 10009/1988 Acustica. Limite admisibile ale nivelului de zgomot în mediul ambiant;
* H.G. nr. 321/2005, republicată, privind evaluarea şi gestionarea zgomotului ambiental;
* H.G. nr. 1756/2006 privind limitarea nivelului emisiilor de zgomot în mediu produs de echipamente destinate utilizării în exteriorul clădirilor;
* Ordinul ministrului sănătăţii nr. 119/2014 pentru aprobarea Normelor de igienă şi a recomandărilor privind mediul de viaţă al populaţiei;
* Normele de salubrizare şi igienizare ale Municipiului Bucureşti aprobate prin HCGMB nr.120/2010;
* Legea nr. 211/2011 privind regimul deşeurilor, republicată, cu modificările şi completările ulterioare;

1. Pentru realizarea în cele mai bune condiţii a lucrărilor propuse, titularul proiectului este obligat să respecte prevederile din proiectele tehnice conform Legii nr. 10/1995 privind calitatea în construcţii, cu modificările şi completările ulterioare.

Proiectul propus nu necesită parcurgerea celorlalte etape ale procedurii de evaluare a impactului de mediu.

Draftul deciziei etapei de încadrare a fost afisat spre consultare pe site APM Bucureşti: [www.apmbuc.anpm.ro](http://www.apmbuc.anpm.ro).

**Prezenta decizie este însoţită de planul de situaţie propus, vizat spre neschimbare.**

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.

DIRECTOR EXECUTIV,

Dr. ing. Simona Mihaela ALDEA

ŞEF SERVICIU AVIZE, ACORDURI,

AUTORIZAŢII,

Ing. Elena GÂRBAN

ÎNTOCMIT,

Ing. Mihaela DUICĂ